Akaviņa
Akaviņa, vidustecē arī Volkova, augštecē — Letetepere (igauņu: Läteteperä), ir Pededzes labā krasta pieteka Alūksnes novadā un Igaunijā. Sākas no Lautri ezera Miso pagastā Igaunijā 176,1 m virs jūras līmeņa. Plūst dienvidu—dienvidaustrumu virzienā pa Alūksnes augstienes Vaidavas pazeminājumu un Malienas pauguraini. Kopējais kritums 32 metri. Upe ļoti līkumaina, dažās vietās upes pārpurvotā paliene nosusināta. Lielākās pietekas ir Maltupīte un Siberupīte. Lejtecē upi šķērso autoceļš P40.